Elisalla vahva alkuvuosi – tehostamistoimet näkyvät liikevaihdossa - Markkinat - Viisas Raha
Elisa on takonut vakaata tulosta epävarmoista olosuhteista ja telemarkkinoiden tiukasta kilpailutilanteesta huolimatta. Vaikka koronavirustilanne aiheuttaa yhä epävarmuutta, yhtiön näkymät loppuvuodelle ovat valoisat.
Maarit Krok | 22.4.2020
Elisan liikevaihto kasvoi vuodentakaisesta 28 miljoonalla eurolla. 6,5 prosentin liikevaihdon kasvuun siivitti pääasiassa Polystar-kauppa, mutta positiivinen vaikutus oli myös matkaviestintäpalvelujen ja kotimaan digitaalisten palvelujen kasvulla, laitemyynnillä sekä Viron-liiketoiminnalla.
– Vuosineljännes oli ainutlaatuinen koronaviruksen johdosta, ja olemme aktiivisesti mukauttaneet toimintaamme useilla alueilla. Samalla olemme auttaneet yritysasiakkaitamme, kun esimerkiksi etätyön mahdollistavien virtuaalityövälineiden tarve on kasvanut. Kuluttajat ovat myös joutuneet uuteen tilanteeseen joutuessaan pysymään kotona, Elisan toimitusjohtaja Veli-Matti Mattila kertoo yhtiön tiedotteessa.
Koronaviruksen vuoksi tehdyt rajoittamistoimenpiteet ovat muuttaneet kuluttajien käyttäytymistä, mikä on näkynyt Elisankin myymälöissä vähentyneinä asiakasmäärinä ja sitä kautta mobiililiittymien vaihtuvuuden ja laitemyynnin supistumisena. Myös verkkovierailujen liikevaihto on pienentynyt rajusti vähentyneen matkustamisen myötä.
Liikevaihtoa heikensivät myös kiinteän verkon palveluiden käytön ja liittymämäärän väheneminen, mutta matkapuhelinmarkkinoilla oli runsasta kasvua entistä laajemman verkon kattavuuden ja suurempien 4G- ja 5G-nopeuksien kysynnän vuoksi.
Lähde: Elisa osavuosikatsaus Q1/2020
Vertailukelpoinen käyttökate kasvoi 5,2 prosenttia 166 miljoonaan euroon ja vertailukelpoinen liikevoitto 7,1 prosenttia lähinnä tehostamistoimien ja liikevaihdon kasvun seurauksena.
– Elisa jatkaa tehokasta ja hyvin ennustettavaa liiketoiminnan toteutusta, mikä pitää riskitason hyvin matalalla, mutta toisaalta se näkyy myös kireässä arvostuksessa, Inderesin analyytikko Joni Grönqvist kommentoi osavuosikatsauksen tulosta.
Vaikka koronakriisi ei ole heikentänyt Elisan ensimmäisen kvartaalin tulosta, yhtiö muistuttaa, että talouden voimakkaalla hidastumisella voi olla vaikutuksia sen liiketoimintaan. Yhtiö pitää vuodelle 2020 antamansa ohjeistuksen ennallaan ja arvioi kuluvan vuoden liikevaihdon olevan vuoden 2019 tasolla tai hieman korkeampi.
Elisa paransi tulostaan – ei lupaa liikoja vuodelle 2020